Zeci de pompieri militari din Aiud şi Alba Iulia intervin în municipiul Aiud pentru stingerea unui incendiu izbucnit iniţial, în cursul nopţii, la un atelier de tâmplărie, care s-a extins la o locuinţă particulară şi la o pensiune, din care au fost evacuate 26 de persoane.
Potrivit reprezentanţilor Inspectoratului pentru Situaţii de Urgenţă (ISU) Alba, pompierii militari din Aiud au fost solicitaţi să intervină, joi noaptea, la un incendiu izbucnit la un atelier de tâmplărie, care ardea generalizat pe o suprafaţă de 300 mp, şi care, până la sosirea forţelor de intervenţie, s-a extins la acoperişul unei locuinţe şi acoperişul unei pensiuni aflate în proximitate.
“La sosirea echipelor de intervenţie, la locul producerii incendiului, acesta se manifesta violent şi cu flacără deschisă la un ansamblu de construcţii format dintr-un atelier de tâmplărie, locuinţă particulară, pensiune şi restaurant, pe o suprafaţă de aproximativ 1.200 mp”, au precizat cei de la ISU Alba.
Persoanele aflate în pensiune şi în locuinţă, în număr total de 26, au fost evacuate de către pompierii militari, respectiv s-au autoevacuat.
Intervenţia, care s-a desfăşurat pe mai multe flancuri, fiind realizate mai multe dispozitive de stingere, cât şi dispozitive de protecţie pentru vecinătăţi, a fost coordonată de către inspectorul şef al ISU Alba, Ovidiu Costea.
După patru ore, incendiul a fost localizat, nemaifiind pericol de extindere la alte construcţii învecinate.
“Aproape 50 de pompieri militari, cu 5 autospeciale de stingere cu apă şi spumă, o autoplatformă de salvare şi intervenţie la înălţime, o ambulanţă SMURD şi 4 autospeciale de primă intervenţie şi comandă, intervin şi la această oră pentru stingerea în totalitate a incendiului. Din fericire nu au fost înregistrate victime”, a transmis, vineri dimineaţa, ISU Alba.